Vicky Davis en Schalk Joubert: Dolverlief op mekaar & hul baba | SARIE
FOTO: Willem Lourens 29 Mei 2015
Vicky Davis en Schalk Joubert: Dolverlief op mekaar & hul baba	deur Riette Rust
Klein Lira het vyf weke te vroeg haar opwagting gemaak ná ’n moeilike swangerskap. Maar nou is Vicky Davis en Schalk Joubert sulke natuurlike ouers dat hulle selfs die kleintjie wil saamneem op wittebrood. ’n Keisteenpaadjie kronkel deur Stellenbosch se wingerde na ’n plaashuis waar drie honde beskermend blaf. Vicky Davis, vir wie ons as Tessa in 7de Laan en as veldaanbieder van Pasella op SABC2 leer ken het, sluit die hek oop. Aan haar slanke lyf is geen teken dat sy ’n paar maande gelede ma geword het nie. Hier woon sy saam met haar man, Schalk Joubert, die ewe bekende en bekroonde baskitaarspeler.
Klein Lira het reeds op 10 Desember opgedaag, terwyl sy eers op 13 Januarie verwag is. Die naweek voor haar geboorte het haar ouers nog die babakamer reggemaak en ooievaarstee gehou. “Ek moes dadelik hospitaal toe, want met sulke hoë bloeddruk kan die plasenta losskeur en jou organe ingee,” sê Vicky. Dit kan jou dood beteken.